FI DI SIRAC (34)
Letôr: Maria Pia Fantini
Cuintri dai siums
341Sperancis vueidis e falsis pal basoâl,
i siums ur mètin lis alis ai stupits.
2Come grampâ un’ombre e cori daûr al ajar,
cussì al è sta fidâts sui siums.
3Tai siums si viôt ce ch’al è za;
al è come il stamp de muse in tun spieli.
4Se il candôr nol pò vignî fûr de sporcjetât,
cemût vignaraje fûr la veretât de bausie?
5Strolegaçs, avîs e siums a son un nuje,
come il çavariâ di une femine ch’e parturis.
6Se no son avîs dal Altissim,
no sta consegnâ il to cûr ai siums.
7Difat e àn ingjanâts ungrum di lôr,
che prime si son fidâts e po a son colâts.
8La leç e je complete cence chestis falsetâz
e la sapience e je perfete su la bocje sancire.
Utilitât dai viaz
9Chel ch’al à viazât al cognos un slac di robis
e chel ch’al à tante sperience al fevele cun sintiment.
10Chel ch’al è cence sperience al cognos avonde pôc,
chel che invessit al viage al cuiste in sveltece.
11O ài viodudis tantis robis tai miei viaçs,
o ài imparât plui di ce ch’o rivi a dî.
12Dispes o ài corût pericui di muart
e le ài scapolade pe sperience fate.
Vantaçs dal timôr di Diu
13Il spirt di chei ch’a tèmin il Signôr al vivarà,
parcè che a spèrin in chel che ju salve.
14Chel ch’al tem il Signôr nol varà pore di nuje
e nancje teme, parcè che al è lui la sô sperance.
15Furtunât l’om ch’al tem il Signôr:
tôr di cui si pojal? Cui lu tignarajal sù?
16I vôi dal Signôr a son sun chei che i vuelin ben;
lui al è difese potent e supuart invincibil,
ripâr te calure e ombrene tal misdì,
protezion des palissis e jutori par no colâ.
17Lui al tire sù di spirt e al dà lûs ai vôi,
al dà salût, vite e benedizion.
Sacrificis e justissie
18Il sacrifici fat cu la robe mâl cuistade al è soç,
i regâi dai triscj no son ben viodûts.
19L’Altissim nol à a grât lis ufiertis dai sacrilics
e nancje nol perdone i pecjâts par vie dai tancj sacrificis.
20Al cope il fi denant di so pari
chel ch’al ufris un sacrifici cu la robe dai puars.
21Il pan dai misars al è la vite dai puars,
al è un sassin chel che ur al robe.
22Al cope il prossim chel che i cjol il sostentament
e al spant il sanc chel ch’al robe la pae al mercenari.
23Se un al fâs sù e chel âtri al sdrume,
ce vantaç àno, in plui de fadie?
24Se un al pree e chel âtri al maludis,
cui dai doi esal scoltât dal Signôr?
25Chel che si smondee par un muart e al torne a tocjâlu,
ce àjal vuadagnât cun dut il so smondeâsi?
26Compagn pal om ch’al zune pai siei pecjâz
e po s’in’ va e al torne a fâju:
cui scoltarajal la sô prejere?
Ce àjal vuadagnât cun dut il so umiliâsi?
wol_Latn swh_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn oci_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn